CELEX: 62017TN0649
Language: el
Date: 2017-09-25 00:00:00
Title: Υπόθεση T-649/17: Προσφυγή της 25ης Σεπτεμβρίου 2017 — ViaSat κατά Επιτροπής

27.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 402/45
            
         Προσφυγή της 25ης Σεπτεμβρίου 2017 — ViaSat κατά Επιτροπής
   (Υπόθεση T-649/17)
   (2017/C 402/60)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: ViaSat, Inc. (Carlsbad, Καλιφόρνια, Ηνωμένες Πολιτείες της Αμερικής) (εκπρόσωποι: J. Ruiz Calzado, L. Marco Perpiñà και S. Semey, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει τη σιωπηρή απορριπτική απόφαση της Ευρωπαϊκής Επιτροπής της 13ης Ιουλίου 2017, η οποία προκύπτει από την παράλειψη της Επιτροπής να απαντήσει εμπρόθεσμα στην επιβεβαιωτική αίτηση της προσφεύγουσας της 31ης Μαΐου 2017 για το αίτημα της πρόσβασης σε έγγραφα που καταχωρήθηκε στις 20 Μαρτίου 2017 υπ’ αριθ. GestDem No 2017/1725·
            
         
               —
            
            
               να καταδικάσει την Επιτροπή στα δικαστικά έξοδα, συμπεριλαμβανομένων και των εξόδων των τυχόν παρεμβαινόντων.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει έξι λόγους.
   
               1.
            
            
               Ο πρώτος λόγος αφορά τη μη τήρηση της υποχρεώσεως αιτιολογίας από την Επιτροπή σύμφωνα το άρθρο 296, παράγραφος 2 ΣΛΕΕ.
               
                           —
                        
                        
                           Η προσφεύγουσα ισχυρίζεται αρχικώς ότι υπάρχει πλήρης έλλειψη αιτιολογίας, δεδομένης της σιωπηρής αρνήσεως για πρόσβαση στο ζητηθέν έγγραφο με τίτλο «Χάρτης πορείας για τη συμμόρφωση επιλεγμένων και αδειοδοτηθέντων φορέων κινητών δορυφορικών υπηρεσιών MSS με τις κοινές προϋποθέσεις της αποφάσεως 626/2008/EC (1), συμπεριλαμβανόμενων των ενδιάμεσων νέων ενεργειών και των αντίστοιχων προθεσμιών». Αν το Γενικό Δικαστήριο κρίνει ότι η Επιτροπή τήρησε ήδη την υποχρέωση αιτιολογίας με την απορριπτική επιστολή της 5ης Μαΐου 2017, σύμφωνα με το άρθρο 7, παράγραφος 1, του κανονισμού 1049/2001 (2), προς απάντηση στην αρχική αίτηση της προσφεύγουσας και ότι η αιτιολογία που παρατίθεται εκεί πρέπει να θεωρηθεί ότι ταυτίζεται την αιτιολογία της σιωπηρής αποφάσεως, που εκδόθηκε σύμφωνα με το άρθρο 8, παράγραφος 3, του κανονισμού αυτού, η προσφεύγουσα ζητεί από το Γενικό Δικαστήριο να εξετάσει τους ακόλουθους λόγους που αφορούν την αιτιολογία αυτή.
                        
                     
         
               2.
            
            
               Ο δεύτερος λόγος αφορά την παράλειψη της Επιτροπής να προβεί σε συγκεκριμένη και εξατομικευμένη εξέταση του ζητηθέντος εγγράφου.
            
         
               3.
            
            
               Ο τρίτος λόγος αφορά την παράλειψη της Επιτροπής να αιτιολογήσει την απόφασή της και την εσφαλμένη εφαρμογή της εξαίρεσης σχετικά με την προστασία των εμπορικών συμφερόντων, κατά το άρθρο 4, παράγραφος 2, πρώτη περίπτωση, του κανονισμού 1049/2001.
            
         
               4.
            
            
               Ο τέταρτος λόγος αφορά την παράλειψη της Επιτροπής να αιτιολογήσει την απόφασή της και την εσφαλμένη εφαρμογή της εξαίρεσης σχετικά με την προστασία των δραστηριοτήτων έρευνας, κατά το άρθρο 4, παράγραφος 2, τρίτη περίπτωση, του κανονισμού 1049/2001.
            
         
               5.
            
            
               Ο πέμπτος λόγος αφορά την εσφαλμένη εκτίμηση της Επιτροπής περί του ότι δεν υφίσταται υπερισχύον δημόσιο συμφέρον υπό την έννοια του άρθρου 4, παράγραφος 2, του κανονισμού 1049/2001.
            
         
               6.
            
            
               Ο έκτος λόγος αφορά την εσφαλμένη εκτίμηση της Επιτροπής περί του ότι δεν ήταν δυνατή η μερική πρόσβαση στο έγγραφο υπό την έννοια του άρθρου 4, παράγραφος 6, του κανονισμού 1049/2001.
            
         
      (1)  Απόφαση 626/2008/ΕΚ του Ευρωπαϊκού Κοινοβουλίου και του Συμβουλίου, της 30ής Ιουνίου 2008, για την επιλογή και την αδειοδότηση συστημάτων που παρέχουν κινητές δορυφορικές υπηρεσίες (MSS) (ΕΕ 2008, L 172, σ. 15).
   
      (2)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ 2001, L 145, σ. 43).